གལ་ཏེ་སྲས་རིན་པོ་ཆེ་མཆོག་ངོས་འཛིན་བྱུང་ཡོད་ན་ང་ཚོའི་ཆོས་བརྒྱུད་ལ་ཕན་བརླབ་ཆེན་པོ་བྱུང་ཡོད་ཀྱི་རེད།གང་ཡིན་ཞེ་ན།ཁོང་གི་ཡབ་ནས་ལ་དྭགས་དང་གར་ཞྭ་ཁུལ་དུ་བསྟན་པ་དར་ཁྱབ་གནང་ཡོད་ཅིང༌།༧སྐྱབས་རྗེ་ཨ་ཕོ་རིན་པོ་ཆེའི་གདུང་སྲས་ཡིན་པའི་ཆ་ནས་༧རྒྱལ་དབང་འབྲུག་པའི་མཛད་འགན་རྣམས་བཞེས་ཐུབ་ཀྱི་རེད།བར་བར་ལ་ངས་འདི་འདྲ་དྲན་གྱི་འདུགང་ལྟ་བུ་སྣང་བ་སྐྱིད་ལ་འཆར་གཞི་མི་ལྡན་པ་ཞིག་ལ་ལས་འགན་འདི་ཤིན་ཏུ་ནས་ལྕི་པོ་ཞིག་རེད།ངའི་ལྟོས་མེད་ཀྱི་རང་གཤིས་ཀྱིས་མཚན་གནས་འདི་བཟུང་རྒྱུར་དཀའ་ངལ་འཕྲད་ཀྱི་ཡོད།རང་ཁོངས་མཆེད་གྲོགས་དང་ཚོགས་པ་ཁག་ལ་མཐུན་རྐྱེན་ནར་མར་སྦྱར་རྒྱུ་ཡོད་པའི་ཆོས་བརྒྱུད་དབུ་འཁྲིད་གཞན་དང་མི་འདྲ་བར།ང་ལ་ནི་རང་ཉིད་ངོས་འཛིན་བྱུང་བའི་ཆོས་བརྒྱུད་དེར་ལྷག་བསམ་རྣམ་དག་གིས་འགན་འཁུར་ཞུ་བ་ཙམ་ལས་མཐུན་རྐྱེན་གང་ཡང་སྦྱར་རྒྱུ་མེད།ངའི་མཆེད་གྲོགས་རྣམས་ནས་འབད་བརྩོན་ཆེན་པོས་ཕན་ཚུན་རོགས་སྐྱོར་བྱེད་དགོས་པ་མཐོང་དུས་བློ་ཕམ་ཡོང་གི་འདུགཆོས་བརྒྱུད་འདི་ནི་ཤིན་ཏུ་བརྗིད་པས་ང་ལྟ་བུ་འཇོན་ཐང་མེད་ཅིང་དབུ་འཁྲིད་ཀྱི་མིང་འཁུར་ནས་གཞན་མགོ་བསྐོར་མཁན་ཞིག་ལ་ལས་འགན་ཧ་ཅང་ལྗིད་པོ་ཡིན།གལ་ཏེ་འོས་བསྡུའི་ཐོག་ནས་ཡང་སྲིད་བདམ་རྒྱུ་ཡིན་ན་མཚན་གནས་འདི་ཐོག་ང་བསླེབ་ཐབས་མེད།མི་འཇོན་ཐང་ཆེ་ལ་འབྱོར་པ་ཆེ་བ།སྒྲིག་འཆར་ལྡན་པ།ཐབས་ཤེས་ཟབ་པ་ཞིག་གིས་མཚན་གནས་འཁུར་ནས་ཚང་མ་དགའ་པོ་བཟོ་ཐུབ་པ་དང༌།དཔལ་འབྱོར་དང་མཐུན་རྐྱེན་གྱི་ཆར་པ་དབབ་ཐུབ་པ་ཞིག་ཡོང་ངེས་རེད།སྐབས་རེ་འདི་འདྲ་བསམ་གྱི་འདུག